Na konci minulého roka sme vykonali rozsiahle testovanie zariadenia Zonescan NBIoT vo VVS Košice. Nájdete tu nielen popis samotného testovania v dvoch lokalitách, ale aj vyhodnotenie a sprievodné fotografie spolu so screenshotmi zo systémov Zonescan NET a Gutermann Cloud, ktoré tvoria nedeliteľnú súčasť celého zariadenia Zonescan NBIoT a rozširujú možnosti samotných loggerov nasadených v teréne.
Zaškolenie
· Zaškolenie prebehlo v rámci jednohodinovej prezentácie zariadenia a softvéru (internetová stránka https://gutermann.cloud/index.html).
· Zariadenia boli prednastavené a v prevádzke.
· Zakreslenie vodovodných sietí, nastavenie parametrov (dĺžka vedenia, materiál, DN) je jednoduché, vyžaduje si to len základné znalosti práce na PC.
· Jednoduchý prehľad ulíc v rámci satelitnej mapy.
Testovanie I. (Moldava nad Bodvou)
Ako prvú lokalitu na testovanie sme zvolili sídlisko Sever v meste Moldava nad Bodvou. Jedná sa o plne liatinový vodovod s množstvom úsekových uzáverov.
Na testovanie sme mali k dispozícií 10 kusov snímačov. Ich rozmiestnenie bolo plánované prihliadajúc na ich najefektívnejšie využitie (s čo najmenším počtom zariadení zabezpečiť veľkú dĺžku vodovodnej siete) aj na úkor presnosti zamerania porúch.
- Priemerné vzdialenosti medzi jednotlivými zariadeniami boli od 200 do 250 metrov.
- Umiestnenie zariadení bolo v armatúrnych šachtách priamo na vodovodné potrubie, do uličných poklopov na stopku zemnej súpravy a na podzemný požiarny hydrant.
- Sila signálu bola všade dostačujúca, v niektorých prípadoch sme využívali dodané predlžovacie antény.
Vyhodnotenie I. (Moldava nad Bodvou)
- Po rozmiestnení snímačov a nastavení parametrov boli informácie prístupné na ďalší deň. Report únikov vody vyhodnotil 3 potencionálne poruchy.
- V reporte únikov vody sú zahrnuté presné adresy, GPS súradnice a vzdialenosti od jednotlivých bodov meraní.
- Po prešetrení bolo zistené, že dve hlásenia nie sú poruchy, ale šum regulačného ventilu a výmenníkovej stanice TEHO.
- Tieto informácie boli následne zadané v systéme tak, aby sa nezobrazovali ako možná porucha (naďalej však sú súčasťou reportu ale už s poznámkou).
Na základe výsledkov merania sa vykonalo kontrolné meranie pátračom na sieti a upresnila sa porucha:
· Po porovnaní meraní bol rozdiel 11 m (možná odchýlka dĺžky vodovodu v GIS-e pri zadávaní údajov do systému Gutterman Cloud).
· Po odstránení poruchy (porucha na 2" oceľovej vodovodnej prípojke výmena celej VP) bol pokles nočného prietoku vody o 1,3 l/s (pôvodne 2,1 l/s).
Počas testovania boli zistené nevýhody a to rušenie merania čerpadlami tepelného hospodárstva a regulačným ventilom na sieti, softvér však má na to zabudované riešenie.
Testovanie II. (Medzev)
Ako druhú lokalitu na testovanie sme zvolili rozvodnú sieť v meste Medzev na ul. Grund. Jedná sa o plne liatinový vodovod.
- Umiestnenie zariadení bolo v armatúrnych šachtách priamo na vodovodné potrubie, do uličných poklopov na stopku zemnej súpravy a na podzemný požiarny hydrant.
- Priemerné vzdialenosti medzi jednotlivými zariadeniami boli od 250 do 300 metrov.
- Sila signálu bola všade dostačujúca, v niektorých prípadoch sme využívali dodané predlžovacie antény.
Vyhodnotenie II. (Medzev)
V tejto testovacej lokalite bola vyhodnotená jedna potencionálna porucha.
Na základe výsledkov merania sa vykonalo kontrolné meranie pátračom na sieti a upresnila sa porucha:
· Porovnanie merania - rozdiel 1 m.
· Po odstránení poruchy bol pokles nočného prietoku vody v danej lokalite o 0,6 l/s (pôvodne 0,8 l/s).
Počas testovania boli zistené nevýhody a to nedostatok armatúr na osadenie snímačov vo vyhovujúcej vzdialenosti (zaasfaltované uzávery a nevhodne osadené poklopy na hydrantoch).
Ekonomická návratnosť
V rámci testovania sme našli dve poruchy 1,3 l/s a 0,6 l/s - v súčte 1,9 l/s.
Ak počítame cenu vyrobenej vody za 1 m3 0,30 €, čo je pri dnešných cenách elektrickej energie skôr podhodnotená suma, vychádza nám ročná úspora na vode vyrobenej 17.975,- EUR.
Pri predpokladanej cene 650,- EUR / snímač je návratnosť zapožičanej sady, ktorá obsahovala 10 ks snímačov, len pri týchto dvoch nájdených poruchách, necelých 19 týždňov.